《塔忠武义马歌》
清代·沈寿榕

塔公上马能杀贼，此马偏从贼中得。百战沙场破竹功，满身云锦桃花色。

汗沟隆起垂梢长，黄金羁勒青丝缰。旋文在腹似鳞甲，人惊天骥非寻常。

当时追贼搜穷谷，阵压玄云白日速。马行不行若有知，贼来不来疑有伏。

俄临千尺流，水深无尽头。丛薄杀声起，欲渡无行舟。

舟来公且渡，更恐前无路。重围跃出鸟飞难，毛血淋漓马行处。

将军归来衣上紫，不克九江臣愤死。便为厉鬼亦忠魂，遥望长安谢天子。

素旌飘摇依灵輀，哀嘶枥下声酸悲。壮哉忠武自不朽，惜哉义马无人知。

刘公告我我作歌，座中有客双滂沱。千秋国士千金骨，知己不逢空奈何。

作者简介：沈寿榕，字朗山，号意文，海宁人。历官广东布政使。有《玉笙楼诗录》。